Pyrenæerne m.m.
Spanien

Juni 1997

En tur med DOF - København

af Frands Jensen og Eric Schaumburg

Forord

DOFs Københavnsafdeling arrangerede en tur til Pyrenæerne og et par andre områder i Nordøstspanien i perioden 20. - 29. juni 1997 med 16 deltagere og to ledere. Turen blev gennemført i to minibusser med overnatning på 4 forskellige hoteller. Vi fik en særdeles god og hyggelig tur, især takket være 16 utroligt positive og flittige deltagere. Aktivitetsniveauet var temmelig højt, men vist tilfredsstillende for alle.

Turen var tilrettelagt med ophold i lavlandet før og efter dagene i bjergene. Der er rigeligt med spændende turmål i Pyrenæerne til flere uger, men det bliver for anstrengende med bjergetaper mange dage i træk, og fuglemæssigt ensformigt, hvis der ikke lægges andre mål ind i turen. De første to dage besøgte vi steppeområdet ved Belchite, hvor sandhøns og Duponts lærke er de store trækplastre. I bjergene havde vi seks overnatninger. Her er det specielt Lammegrib, Murløber og de højalpine arter, f.eks. Snefinke, der lokker. De sidste to overnatninger tog vi i Ebrodeltaet, syd for Barcelona, der er Spaniens næstvigtigste vådområde, efter Coto Doñana. Her er det naturligvis storke-, måge- og vadefugle, der dominerer.

Et Michelins kort nr. 443 var uundværligt og tilstrækkeligt til at finde rundt på vejene, og "Where to Watch Birds in Spain" (Lynx Edicions, Barcelona) gav god inspiration til at finde fine lokaliteter.

Albatros Rejser havde arrangeret flybilletter, mens vi selv havde klaret reservation af hoteller og udlejningsbiler.

Lederne takker hermed deltagerne for deres bidrag til en meget fin stortur. Tak til Hanne for lån af dagbog, der gav inspiration til rapporten. Tak til Anita og Niels for listen over planter. Tak til Frands' spansktalende kolleger, som ringede til diverse hoteller for at checke reservationerne.

Deltagerliste

Birgit Christiansen, København ØJan Nielsen, København Ø
Mogens Karbo, ValbyHenrik Hammersholt, Hellerup
Jørgen Jensen, Odense NVVagn Pedersen, Søborg
Hanne Tøttrup, ØsterlarsHenriette Tøttrup Madsen, Broby
Niels Paludan, GreveAnita Paludan, Greve
Kisser Thorolf, VanløseMerete Crone, Kalundborg
Ivan Zink-Nielsen, HøjbjergInger Zink-Nielsen, Højbjerg
Carsten Andersen, RønneAnnette B. Olesen, Rønne
Ledere:
Eric Schaumburg, GillelejeFrands Jensen, Ganløse

Kort turoversigt

Fredag 20. juniKøbenhavn - Barcelona - Quinto - Planeron - Quinto
Lørdag 21. juniQuinto - Planeron - Belchite - Zaragoza - Puente la Reina
Søndag 22. juniPuente la Reina - Hecho-dalen - Puente la Reina
Mandag 23. juniPuente la Reina - Ansó-dalen - Roncal-dalen - Puente la Reina
Tirsdag 24. juniPuente la Reina - Panticosa - (Portalet) - Puente la Reina
Onsdag25. juniPuente la Reina - Torla - P.N. Ordesa - Ainsa
Torsdag26. juniAinsa - Plan - Val d'Estaragne (Frankrig) - Ainsa
Fredag27. juniAinsa - Lleida - Deltebre - Ebrodeltaet - Deltebre
Lørdag28. juniDeltebre - Ebrodeltaet - Deltebre
Søndag29. juniDeltebre - Ebrodeltaet - Barcelona - København

Turen dag for dag

Fredag 20. juni

Afgang kl. 10.35 med SAS' rutefly direkte til Barcelona; ankomst kl. 13.15. De første flotte glimt af Pyrenæerne fik vi fra flyet. Vi begav os hurtigt til AVIS' biludlejning og fik med lidt hjælp bakset de to minibusser ud af parkeringsbåsene. Efter en lille rundfart i et industrikvarter fandt vi ud på motorvejen mod Aragón og Zaragoza. Det er forholdsvis dyrt at køre på betalingsmotorvejene, men trafikken er begrænset, så man kommer hurtigt frem. Undervejs og ved et kort kaffe- og is-stop undervejs så og hørte vi de første middelhavsarter som Cistussanger, Gulirisk, Biæder, Lille tårnfalk og Slangeørn.

Vi checkede ind på Hotel Rioja i Quinto kl. 18.45, og allerede 19.15 var på vejen igen med kurs mod Planeron. Et stop lige udenfor Quinto gav syngende Kalander- og Korttået lærke samt et par Kirkeugler. Planeron er et salturts-område med 30 - 40 cm høje vækster - lige den rette biotop for Duponts lærke. Lærkerne giver dog ikke lyd fra sig, før solen er gået ned, så vi benyttede ventetiden til at besøge en nærliggende oversvømmelse, der havde skabt en sø på vel 3 - 4 ha. Her boltrede sig adskillige par Stylteløbere og nogle Hvidskæggede terner sig. Også nogle få sandhøns af begge arter fløj rundt, ligesom Ådselsgrib, Lille præstekrave, Svaleklire og Isfugl blev set. Da koret af de øvrige lærker (Top-, Korttået, Dværg- og Kalander) var forstummet, begyndte Duponterne at fløjte deres karakteristiske toner. Der var ikke det store tryk på kedlerne, men vi fik da lokaliseret fire fugle. Ingen blev set. Også nogle Rødhøns lod sig høre. Vi var tilbage til aftensmaden på hotellet 22.30, en helt normal spansk spisetid.

Lørdag 21. juni

Afgang mod Planeron igen 8.20 og stop ved en lille koloni af Biæder lige uden for Quinto. Morgenens besøg ved Planeron var helliget områdets anden store attraktion, sandhønsene, som kommer til vådområderne for at hente vand i bugfjerene til kyllingerne. Vi fik set både Sortbugede og Spidshalede sandhøns temmelig flot, både i luften og på jorden. Gårsdagens mange Stylteløbere var også på plads. De skældte meget ud på os, hvilket skyldtes, at de havde reder på det smalle, græsklædte dige, som vi gik på. Desuden sås andrikker af Skeand og Atlingand, samt Hærfugl, Middelhavsstenpikker og ca. 70 Gåsegribbe i luften. Fem af slagsen sad sammen på en klippeknold ikke langt fra vejen.

Vi kørte videre mod Belchite, og var ved at køre en flok Vagtler ned. 10 stykker af disse ellers usynlige fugle blev set flot. Et par uhyre hjælpsomme lokale fandt gennem Belchite for os og ud til ravinen bag byen, hvor vi gik en tur på et par timer i middagsheden (28EC). Ravinen er beklædt med skovagtig vegetation i bunden langs en lille flod og maki op ad skråningerne. Her sås flere Middelpikkere, Sorthovedet sanger, Klippesvale, Pirol, Sydlig nattergal og Ådselsgrib. Jan opdagede en flot Sørgestenpikker - desværre lidt langt væk. Også sommerfuglene myldrede til glæde for mange.

Efter en del "rundkørsel" købte vi ind til frokost i et supermarked i Zaragoza og spiste frokosten væk fra hovedvejen i nærheden af Zuera. Ravn og Sort glente formåede ikke at fjerne vor interesse fra den glimrende spanske spegepølse og fåreost. En gåtur efter den sene frokost indbragte Provencesanger og Sortstrubet bynkefugl. Den videre kørsel gennem skovområderne mod Castejón de Valdejesa gav fine kig på Rød Glente, Dværgørn, Turteldue, Rødhovedet tornskade, Gærdeværling og Lille korsnæb. Turen fortsatte gennem Sierra de Luna, Valpalmas og Ayerbe, hvorefter vi var ude på hovedvejen igen. Vi kørte forbi de meget interessante og smukke klipper Los Mallos de Riglos og direkte op til Puente la Reina de Jaca, hvor vi checkede ind kl. 22 på Hotel Anaya for de næste fire nætter. Hotellet ventede med aftensmad, selvom vi ikke havde bestilt.

Søndag 22. juni

Afgang kl. 8 op i Hecho-dalen, som udmunder ved Puente la Reina. Vi begyndte med at tanke bilerne. En flot Gulirisk hoppede rundt på tankstationen. Vi holdt ved et vandløb og hørte og så nogle af de fugle, som vi kender hjemmefra: Sangdrossel, Havesanger, Munk, Gærdesmutte, Gransanger (ikke Iberisk). Vi kørte gennem Hecho by og Siresa, hvorefter vi stoppede ved den anden tunnel, hvor der efter sigende skulle være Murløber. Minsandten om ikke vi havde parkeret den ene bil 4 meter under reden. De små, sort-grå-hvid-røde sommerfugleagtige Murløbere kom ustandselig for at fodre ungerne, tilsyneladende fuldstændig ligeglade med vor tilstedeværelse og vore blitzlamper på kameraerne. Murløberne blev studeret en times tid. Her var også Bjergvipstjert og Klippesvale.

Vi kørte et par km tilbage mod Siresa og så mod Gabardito og toppen Visaurín (2.670 m). Efter nogle få km endte vejen i en stor parkeringsplads, hvor vi stillede bilerne og begav os op gennem dalen. Det første stykke vej gik gennem skov, hvor vi fandt forskellige almindelige skovfugle som Træløber, Rødhals, Sump-, Top- og Sortmejse. Længere fremme blev terrænet stenet med småbuske. Her dominerede Husrødstjert, Tornirisk og Klippeværling blandt småfuglene. Alpekrager og Alpealliker fløj frem og tilbage mellem de to sider af dalen. Vi øvede os i disse to spændende arters kald: Alpekragen, der lyder som en Allike, og Alpealliken, der lyder som en trillefløjte. Endnu længere fremme og i ca. 2.000 meters højde kom vi op i et græslandskab, hvor Bjergpibere sang deres sangflugt, der til forveksling ligner Engpiberens, og Vagtler piftede i græsset. Endnu højere piftede Murmeldyrene, som vi så på ganske tæt hold krybe rundt på klippeblokkene. Stenpikkeren var nok den talrigeste art i dette landskab. Ved et vandløb sås en Vandstær, og en Dværgørn på vej gennem bjergene blev forfulgt af 75 Alpekralliker (blandet flok af de to sorte bjergkragefugle). Gruppen delte sig i to, hvoraf den ene begav sig tilbage, og den anden gik et stykke videre opad til ca. 2.400 meters højde. Her åbnede et nyt imponerende landskab sig, og trods lyst til at kravle helt op på den stejle tinde, besindede vi os, og accepterede at snefinken glippede. To Citronsiskener kompencerede dog rigeligt. Tilbage i skovregionen hørtes både Sort- og Grønspætte, og en Vandrefalk fløj sin kraftbetonede flugt langs bjergsiden. Vi fik et par hurtige regnbyger på vej ned ad bjerget.

Mandag 23. juni

Afgang kl. 8 med retning mod Ansó-dalen. Et stop før Biniés ved en bro over Rio Veral gav meget fint med småfugle: Syngende Gærdeværling og Hortulan, Rødrygget tornskade, Provencesanger og en flot Mestersanger. En syngende bjergløvsanger afstedkom lidt diskussioner, mens Hedehøg og Dværgørn sås overflyvende. Ved nyt stop ved samme flod, men efter Biniés, sås Mudderklire, Hvidskægget sanger og Rødtoppet fuglekonge. Inden Ansó, hvor vi købte ind til frokost, sås to Alpesejlere alt imens en Blådrossel sang i det fjerne. I Zuriza fandt vi vejen langs Petrafitxa-ravinen, kørte op gennem en smuk bøgeskov til trægrænsen og lidt videre opad mod Peña Forca (2.390 m) på noget, der var beskrevet som en vej. Vi begyndte med at spise frokost i det ikke særlig stabile vejr. Det var 13EC og overskyet, men det holdt dog tørvejr. Der var underholdning til spisningen i form af en pæn flok Citronsiskener med mange ungfugle, Husrødstjert med unger, Bjergvipstjerter, Bjergpibere og en flot Stendrossel han. Vi gik videre opad i det noget besværlige terræn og blev belønnet med seks Alpejernspurve, en Gemse på lang afstand og en utrolig frodighed 
af "stenhøjsvækster" og Brunkuller, en mørkebrun orkidé. De fleste valgte at gå ned gennem skoven, hvor de så blev samlet op efterhånden. Her fandtes bl.a. Skovpiber og Spætmejse.

Vi kørte fra Zuriza mod vest over til Roncal-dalen i Navarra-provinsen og op til den franske grænse. Det er i disse egne, man skal søge, hvis man vil finde Hvidrygget spætte i Pyrenæerne. Det er dog lettere at finde spætter om foråret, når de trommer, og man skal nok vide præcis, hvor man skal søge efter Hvidryggen, så vi forventede ikke noget. Derimod satte vi i bogstavelig forstand næsen i sky de sidste 20 km inden grænsen, hvor vi kørte gennem tæt tåge det meste af tiden. Ingen nævneværdige fugle blev set på denne tur. På tilbagevejen i Burgui sås en del rovfugle: musende Slangeørn, Ådselsgrib, Gåsegrib, Dværgørn, Hedehøg og Sort glente. Også en Drosselrørsanger kom i bogen.

Tirsdag 24. juni

En kølig morgen med kun 5EC. Dagens mål var Balneario de Panticosa, et kursted i Tena-dalen. Fra kurbyen gik vi op ad en stejl bjergskråning gennem fyrreskov. Her dominerede Husrødstjert, Bogfinke, Sort- og Topmejse. Terrænet var for skrapt for en del, hvorfor vi delte os op i to hold. De skrappe gik hele vejen rundt om Embalse de Balchimaña (2.380 m), en tur på i alt 10 timer. Som det er typisk i alpine egne, er der langt mellem fuglene i disse højder. Landskabet af grønne enge, stenurter, indesluttet blandt høje sneklædte tinder, var dog så smukt, at det rigeligt kompenserede, og de fire kongeørne, der pludseligt tonede frem på himmelen, var med alle deres akrobatiske flyveøvelser vel de smukkeste, vi nogensinde har set. I øvrigt sås Alpejernspurv, Alpekralliker, Citronsisken, ti Gemser og en del Murmeldyr. To Lammegribbe var vel Lammegribbe, men vi fik dem ikke beskuet ordentligt. Carsten og Annette scorede et par Snefinker ved udvist tålmodighed. Hanne viste i øvrigt, hvordan man behændigt slipper for at bære sit grej, når der ser lidt stejlt ud - tak for øvelsen! "Slapperholdet" kørte op til den franske grænse ved Puerto del Portalet. Ud over en fortrinlig kop kaffe kunne her nydes smukke Husrødstjerter, Stendrosler, en modig Bjergpiberunge, der satte sig på bilen i flere minutter, samt en del rovfugle - de fleste dog på temmelig stor afstand. På tilbagevejen ved El Formigal sås en skrue Gåsegribbe. Da vi stoppede for at nyde de store fugle, fik vi øje på to Lammegribbe, hvoraf den ene kunne ses temmelig længe, desværre stadig på stor afstand. Ved 21.30-tiden forenedes de to hold atter på hotellet.

Onsdag 25. juni

Skiftedag. Afgang fra hotellet kl. 8 med fuldt lastede biler med kurs mod Torla, hvor vi handlede. Vi stoppede ved indkørslen til campingpladsen lidt nord for Torla. På de nærliggende bjerge yngler Lammegrib, og det varede da heller ikke længere end et kvarter, før vi så en af de majestætiske fugle flyve langs en bjergside og sætte sig på et fremspring måske 500 meter væk. Lidt efter dukkede endnu en fugl op, og de fløj begge frem og tilbage langs bjergsiderne over en halv time til vor udelte tilfredshed. Også Gåse- og Ådselsgrib var i luften.

Vi kørte videre helt op til parkeringspladsen ved indgangen til Parque Nacional de Ordesa, hvor frokosten blev indtaget. Derefter begav vi os på en seks timers gåtur ind i nationalparken ad stien langs nordsiden af floden. De første fem kilometer foregik på en glimrende sti i skov, hvor der dog periodisk var frit udsyn til de omgivende bjerge. Her sås Vandrefalk, en skrue Lammegribbe på mindst 4 !!, Kongeørn, Sump- og Halemejse, Dompap og Misteldrossel. Almindelig og Rødtoppet Fuglekonge sang side om side, så vi kunne øve os i at skelne dem fra hinanden. Herefter blev terrænet mere stenet, og skoven ophørte i ca. 1.800 meters højde. Udsigten til Monte Perdido (3.355 m) og de øvrige toppe var betagende. De lokale Høgeørne svigtede os på det grusommeste, som de gjorde på resten turen. Blomsterne var repræsenteret ved bl.a. Vibefedt og Edelweiss. På vejen videre mod Ainsa sås Vendehals (C.A.), Markpiber (E.S.), flotte Blådrosler og to Lærkefalke. Indcheckning kl. 20.50 på Hotel Peña Montañesa, hvor værten ventede uroligt på os udenfor. Overfor hotellet sang Bjergløvsanger, og Vagtler fløjtede deres hvit - hvit-hvit.

Torsdag 26. juni

Afgang kl. 8 nordpå mod den franske grænse. Omkring Escalona sad seks Ådselsgribbe på en mark og prøvede at få fred til et morgenmåltid. Vi stoppede ved Rio Cinca og så bl.a Mudderklire og hørte en Spottesanger kortvarigt mellem Munke og Havesangere. I Salinas de Sin kørte vi fra mod Plan, hvor der var et vådområde med Vandrikse, Cettisanger og andre "våde" arter. Videre nordpå mod Bielsa sås en Duehøg. Mellem Spanien og Frankrig findes den 3 km lange Tunel de Bielsa, som vi kørte igennem. Ingen bad om at se pas og smuglervarer, så vi kunne fortsætte uantastet ind i Frankrig mod Fabian, hvor vi drejede fra mod Lac d'Orédon (vej D 929). Fra tunnelens udmunding i 1.800 meters højde skal man ned i dalen, inden det går opad igen. Her hang skyerne i 1.700 - 2.200 meters højde, så en stor del af opstigningen foregik i tæt tåge på uendelige hårnålesving, der var ved at forårsage gensyn med morgenmaden hos flere. Vi stoppede ved en lille flod, som løb under vejen, for at spise frokost. Sigtbarheden var vel nede på 30 - 40 meter, men ind imellem fik vi kig opad til de smukke bjergtinder. Citronsisken og Lille korsnæb underholdt, mens vi spiste. Efter måltidet gik vi op langs floden i et smukt landskab. Til at begynde med kunne vi dog ikke se meget af landskabet, men efterhånden som vi kom op til ca. 2.400 meters højde, opløstes skyerne mere og mere, og til sidst var vi klart oven for skydækket og fandt os selv på en paradisisk højalpin eng, afbrudt af snefaner hist og her, hvor Gemserne var lette at få øje på. Fuglelivet domineredes af Bjergpiber, Husrødstjert, Alpejernspurv, og ikke mindst Stenpikker. Vi gennemrodede hver en plet for Fjeldrype og Snefinke, men de nægtede at lade sig se. Murmeldyr var almindelige, og deres karakteristiske advarselsfløjt brød stilheden. Alpealliker sås på tæt hold, og under nedstigningen så nogle et par Ringdrosler. En gammel Kongeørn kom flyvende, og satte sig på et væltet træ ca. 1.000 meter væk. De stærke okularer blev fundet frem, og der blev sammenlignet teleskoper. 

Vi kørte helt op til vejens ende ved Lac de Cap-de-Long, hvor der serveredes kaffe og vafler. En lille gåtur langs søen gav to Murløbere, der sandsynligvis ynglede et sted i nærheden af nogle tusinde tons klippestykker, der var faldet ned og spærrede vejen. Gys! Eric fik et par korte glimt af to Snefinker, hvor hannen fra et mere skjult sted lod sin meget karakteristiske sang lyde, som flere andre også fik glæde af. Et kort ophold ved mundingen af tunnelen på hjemvejen gav en flok Gemser, og en sidste duft af det højalpine. Retur ved hotellet kl. 20.45.

På en natlig ugle-tur nær hotellet lod Eric sine evner som dværghornugle-imitator afprøve, men ingen ugler bed på krogen i blæsevejret.

Fredag 27. juni

Kl. 8 var vi klar til at køre sydpå. Omkring Monzón gjordes holdt første gang. Pirol, Biæder og Hvid stork blev noteret. Vi kørte ind i Catalonien og gennem Lleida ned til Embalse d'Utxesa. Området er meget frodigt med småskove, kanaler og søer. En række nye fugle blev noteret: Ko-, Silke- og Purpurhejre, Rørhøg, Gøg, Savisanger og Pungmejse. Efter frokost fortsatte turen gennem et noget tørrere område syd for Lleida med oliven- og mandellunde. Her sås bl.a. Hedehøg, Misteldrossel, Grønspætte, Kirkeugle, Ellekrage og Hærfugl. I Flix blev indtaget en sen eftermiddagskaffe, hvorefter vi fortsatte til Deltebre og checkede ind på Hotel El Buitre (Gribben) kl. 20.

Allerede inden vi nåede hotellet, havde vi bemærket os Ebrodeltaets karakter. Mens det omkringliggende land er stærkt kuperet, for ikke at sige bjergrigt, er Ebrodeltaet absolut fladt som en pandekage. Området er skabt af aflejringer af det materiale, som Ebro har taget med sig fra bjergene gennem årtusinder. Den største del af deltaet bliver anvendt til risdyrkning og er derfor gennemskåret på kryds og tværs af store kanaler og små grøfter. De første af områdets karakterfugle var noteret, såsom Dværg- og Hvidskægget terne, Ko- og Silkehejre. Inden aftensmaden blev der tid til en køretur til El Garxal (Riomar) i aftensol. Her noteredes Flamingo, Nathejre, Fiskeørn, Braksvale, Rov- og Sandterne.

Lørdag 28. juni

Afsted fra hotellet kl. 8 ned mod færgestedet over Ebro. Det kostede blot 1000 pesetas (45 kr.) for os alle 18 plus to minibusser at blive fragtet over floden på den diminutive færge. Under overfarten kunne vi betragte 8 Audouinsmåger. Da vi kørte fra borde, begyndte det at regne, og regnen blev kraftigere og kraftigere, som tiden gik. Alligevel fik vi en del ud af at køre rundt i området syd for Sant Jaume, hvor alle hejrearterne stod skulder ved skulder langs kanalerne. Kohejre dominerede, men også Tophejre og Purpurhejre blev set fint på tæt hold. Sandterner og Hvidvingede terner fløj rundt og fangede insekter og andre smådyr i rismarkerne. Et sted rastede et halvt hundrede Store kobbersnepper. Et fugleskjul ved Laguna de la Tancada kunne yde en lille smule ly mod regnen mens vi talte 157 Flamingoer og så på Hvidbrystet præstekrave, Klyde, Audouinsmåge, Tyndnæbbet måge og Sortterne. Vi vovede os med bilerne gennem et stykke sandstrand og ud på tangen ved Playa del Trabucador. Det blev sværere og sværere at se noget gennem regnen, og et besøg i det store fugletårn ved Laguna de la Encañizada var helt omsonst, da sigtbarheden var nede på 50 meter. Kl. 14 opgav vi og kørte tilbage til hotellet via Amposta for at få tørt tøj på.

Kl. 17 var det holdt op med at regne. Der var da nok faldet mindst 50 mm regn siden kl. 9. Vi kørte ud til Fangal, hvor vi fra stranden så en lille flok unge Suler. Ved Balsa de las Ollas gik vi en lille tur, hvor vi så Rovterne, Sorthovedet måge (2K), Dværghejre, Rørdrum, Knarand, Rødhovedet and med 10 ællinger og Taffeland. Præcis da vi var tilbage ved bilerne, begyndte det at regne igen.

Søndag 29. juni

Da lørdagen i deltaet havde været lidt mislykket på grund af regnen, var vi afsted allerede 7.20 og kørte ud i den sydlige del af deltaet i strålende sol. Vi besøgte de to laguner, som vi også var ved dagen før. Ud over gårsdagens høst så vi Savisanger, Gul vipstjert, Hvidklire, Damklire, Hvidvinget terne, Odinshane, Dværglærke og Skarv. Vi kiggede grundigt efter Revhejre og Sort ibis, som begge yngler netop vest for La Tancada Lagoon ud mod Eucalyptus Beach, men vi havde ikke heldet med os. Ved halv elleve-tiden var det tid at vende næsen mod Barcelona. Vi fik afleveret bilerne i lufthavnskaoset og nåede flyet i fin stil, bortset fra Eric, der blev i Spanien en uge mere for at holde ferie med familien.

Systematisk liste over iagttagne fugle

Lille lappedykker (Tachybaptus ruficollis)
1 på vej til Quinto, 1 Planeron d. 21., 6 Ebrodeltaet.

Toppet lappedykker (Podiceps cristatus)
2 Utxesa, 4 m. pull. Ebrodeltaet.

Sule (Sula Bassanus)
4 set i blæsevejr ved kysten af Ebrodeltaet.

Skarv (Phalacocrorax Carbo)
1 Ebro.

Dværghejre (Ixobrychus minutus)
14 i Ebrodeltaet må siges at være ret pænt. Flere gange så vi de den på meget tæt hold.

Nathejre (Nycticorax nycticorax)
2 El Garxal (Ebro) d. 27., 5 Ebrodeltaet.

Kohejre (Bubulcus ibis)
Almindelig i lavlandet og særlig talrig i Ebrodeltaet.

Tophejre (Ardeola ralloides)
2 El Garxal (Ebro) d. 27., 10 Ebrodeltaet.

Silkehejre (Egretta garzetta)
5 Utxesa reservatet, meget almindelig i Ebrodeltaet om end knap så talrig som kohejre.

Fiskehejre (Ardea cinerea)
Ca. 50 spredte iagttagelser med klar overvægt ved Ebrodeltaet.

Hvid stork (Ciconia ciconia)
Ca. 50 fugle set, muligvis flere, men alle en route.

Flamingo (Phoenicopterus ruber)
76 fugle blev set i Ebrodeltaet. Godt vejr d. 28 ville have givet et meget højere antal, idet der yngler over 1000 par i Ebro området.

Knarand (Anas strepera)
5 Ebrodeltaet.

Gråand (Anas platyrhynchos)
Meget almindelig i Ebrodeltaet, men en del blev set i stort set alle vådområder.

Atlingand (Anas querquedula)
1 Planeron d. 21.

Skeand (Anas clypeata)
2 Planeron d. 21. og 2 Ebrodeltaet.

Rødhovedet and (Netta rufina)
Ca. 30 i Ebrodeltaet, hvoraf en del med unger.

Taffeland (Aythya ferina)
3 Ebrodeltaet.

Hvepsevåge (Pernis apivorus)
1 Panticosa.

Sort glente (Milvus migrans)
Meget almindelig overalt, dog ikke registreret i Ebrodeltaet.

Rød glente (Milvus milvus)
Ret almindelig med over 50 iagttagelser, dog ikke i Ebro.

Ådselsgrib (Neophron percnopterus)
42 iagttagelser i alt må siges at være pænt. Bedst var 6 stk., der sad og blandede sig i nogle køers selskab. Den blev ikke set i Ebrodeltaet.

Gåsegrib (Gyps fulvus)
Meget almindelig overalt, hvor det lugtede bare en lille smule af klipper. Imponerende var det, da over 100 fugle lettede ved Planeron d. 21.

Lammegrib (Gypaetus barbatus)
I alt blev der set omkring 15 på turen. De mest imponerende var nok de to første lige Nord for Torla, der også satte sig på klippesiderne samt de 5, der kredsede sammen inde i Ordesa N.P. Et storstilet program til lammegribbens fremme har resulteret i markant fremgang, således at der i år yngler i alt 66 par i Pyrenæerne.

Slangeørn (Circaetus gallicus)
Set på de fleste lokaliteter med i alt 17 iagttagelser, muligvis flere.

Rørhøg (Circus aeruginosus)
5 Utxesa reservatet, 4 Ebrodeltaet.

Hedehøg (Circus pygargus)
1 Planeron d. 21., 4 på vej tilbage fra Ansó-turen, hvor vi stoppede på en befærdet vej til stor irritation for forbipasserende, 1 El Garxal (Ebro) d. 27.

Duehøg (Accipiter gentilis)
1 nær passet på Frankrigsturen.
Spurvehøg (Accipiter nisus)
3 Panticosa, 1 nær passet til Frankrig, 2 en route Ainsa - Ebro.
Musvåge (Buteo buteo)
Ret almindelig med i alt 38 observationer, hvoraf flest i Ordesa N.P. med 10 stk.

Kongeørn (Aquila chrysaetos)
4 (2 ad. og 2 juv./imm.) på Panticosa-sletten som dominerede luftlagene i dette meget smukke højalpine område som belønning for en lang gåtur. 2 Ordesa N.P. og 3 nær Lac de Cap-de-Long.

Dværgørn (Hieraaetus pennatus)
3 Salado Gorge d. 21., 4 Hecho-dalen, 4 Ansó-dalen d. 23., 4 Panticosa og 2 Utxesa reservatet de aller fleste lyse faser.

Fiskeørn (Pandion haliaetus)
1 El Garxal (Ebro) d. 27.

Lille tårnfalk (Falco naumanni)
2 Planeron d. 21. og 1 Salado Gorge d. 21. Disse var de eneste, vi bestemte med sikkerhed, men givetvis var der adskilligt flere langs vejen, vi ikke stoppede for.

Tårnfalk (Falco tinnunculus)
Meget almindelig med over 100 iagttagelser.

Lærkefalk (Falco subbuteo)
2 Ordesa N.P. og 2 en route Ainsa - Ebro.

Vandrefalk (Falco peregrinus)
1 Hecho-dalen, 2 Ordesa N.P., 1 nær Lac de Cap-de-Long.

Rødhøne (Alectoris rufa)
5 Belchite de Planeron, 1 Utxesa reservatet.

Vagtel (Coturnix coturnix)
31 individer er registreret. Af disse var de fleste spillende mens nogle sås flyvende.

Vandrikse (Rallus aquaticus)
1 på Frankrigsturen, 1 Ebro.

Grønbenet rørhøne (Gallinula chloropus)
2 Belchite de Planeron, 3 Planeron d. 21., 1 Utxesa reservatet, 1 El Garxal (Ebro) d. 27., 20 Ebrodeltaet.

Blishøne (Fulica atra)
Almindelig i Ebro.

Strandskade (Haematopus ostralegus)
3 El Garxal (Ebro) d. 27., 1 Ebrodeltaet.

Stylteløber (Himantopus himantopus)
20 Belchite de Planeron, ca. 50 Planeron d. 21., meget almindelig ved Ebrodeltaet, hvor vi ikke orkede at holde tal på dem.

Klyde (Recurvirostra avocetta)
i alt ca. 25 i Ebrodeltaet.

Braksvale (Glareola pratincola)
15 ved El Garxal i Ebro sås meget fint.

Lille præstekrave (Charadrius dubius)
4 Belchite de Planeron, 1 Planeron d. 21., 1 Ansó-dalen d. 23., 6 Ebrodeltaet.

Stor præstekrave (Charadrius hiaticula)
1 Planeron d. 21., 1 Ebrodeltaet.

Hvidbrystet præstekrave (Charadrius alexandrinus)
Meget talrig i Ebrodeltaet.

Vibe (Vanellus vanellus)
2 Planeron d. 21.

Stor kobbersneppe (Limosa limosa)
45 i et par flokke i rismarkerne i Ebrodeltaet.

Stor regnspove (Numenius arquata)
4 Ebrodeltaet.

Sortklire (Tringa erythropus)
1 Ebrodeltaet.

Rødben (Tringa totanus)
11 i Ebrodeltaet.

Damklire (Tringa stagnatilis)
2 i La Tancada Lagoon. Det er kendt, at damklire netop kan overvintre her.

Svaleklire (Tringa ochropus)
2 Belchite de Planeron, 3 Planeron d. 21., 2 Ebrodeltaet.

Mudderklire (Actitis hypoleucos)
1 Ansó-dalen d. 23., 4 ved Lac de Cap-de-Long.

Stenvender (Arenaria interpres)
1 Ebrodeltaet.

Odinshane (Phalaropus lobatus)
1 i La Tancada Lagoon er en meget sen, men kærkommen gæst på disse breddegrader.

Sorthovedet måge (Larus melanocephalus)
1 andenårs sommerdragt med defekt hånd, nær Ollas i Ebro.

Hættemåge (Larus ridibundus)
Enkelte indlandsiagttagelser samt meget almindelig i Ebrodeltaet.

Tyndnæbbet måge (Larus genei)
Almindelig i Ebro.

Audouinsmåge (Larus audouinii)
Blot 40 set. Der yngler et par tusinde par i området.

Gulbenet sølvmåge (Larus cachinnans)
Mange i Ebrodeltaet, enkelte spredte iagttagelser i øvrigt.

Sandterne (Gelochelidon nilotica)
Almindelig i Ebro.

Rovterne (Sterna caspia)
1 El Garxal (Ebro) d. 27., 2 ved Balsa de las Ollas.

Splitterne (Sterna sandvicensis)
Ca. 10 i Ebrodeltaet.

Fjordterne (Sterna hirundo)
Almindelig i Ebrodeltaet.

Dværgterne (Sterna albifrons)
Almindelig i Ebrodeltaet.

Hvidskægget terne (Chlidonias hybridus)
14 Belchite de Planeron, meget almindelig i Ebrodeltaet.

Sortterne (Chlidonias niger)
Ret almindelig i Ebrodeltaet.

Hvidvinget terne (Chlidonias leucopterus)
1 i Tancada Lagoon i Ebrodeltaet d. 29.

Sortbuget sandhøne (Pterocles orientalis)
Ca. 30 Planeron d. 21.

Spidshalet sandhøne (Pterocles alchata)
60 - 70 Planeron d. 21.

Klippedue (Columba livia)
Et par observationer af fugle nær Torla, havde dragt som klippedue.

Huldue (Columba oenas)
5 Utxesa reservatet.
Ringdue (Columba palumbus)
Meget almindelig.

Tyrkerdue (Streptopelia decaocto)
Almindelig. 

Turteldue (Streptopelia turtur)
Almindelig i lavlandet.

Gøg (Cuculus canorus)
2 Utxesa reservatet, 2 Ebrodeltaet.

Kirkeugle (Athene noctua)
6 Belchite de Planeron, 1 mellem Quinto og Planeron,
2 Salado Gorge d. 21., 3 Utxesa reservatet.

Mursejler (Apus apus)
Meget almindelig overalt.

Alpesejler (Apus melba)
4 Ansó-dalen d. 23., 8 Ordesa N.P., 11 på Lac de Cap-de-Long-turen, 1 Utxesa reservatet.

Isfugl (Alcedo atthis)
1 Belchite de Planeron, 1 Planeron d. 21.

Biæder (Merops apiaster)
Set ret almindeligt på de fleste egnede lokaliteter.

Ellekrage (Coracias garrulus)
3 Utxesa reservatet. En art, man ikke kan føle sig sikker på at få at se i denne del af Spanien.

Hærfugl (Upupa epops)
Ret almindelig.

Vendehals (Jynx torquilla)
1 på vej fra Ordesa N.P. til Ainsa set i forbifarten.

Grønspætte (Picus viridis)
7 set eller hørt fortrinsvis i løvskov nær trægrænsen, men også en enkelt nær Lleida.

Sortspætte (Dryocopus martius)
1 Hecho-dalen.

Stor flagspætte (Dendrocopos major)
3 Ordesa N.P.

Duponts lærke (Chersophilus duponti)
4 Belchite de Planeron. Den begyndte først at synge ved 22-tiden og holdt os således noget hen med spænding. Terrænet var ideelt for fuglen med lave salturter, der blot dækker jorden halvt.
Kalanderlærke (Melanocorypha calandra)
Almindelig ved Belchite de Planeron og Planeron d. 21.

Korttået lærke (Calandrella brachydactyla)
Ligeledes almindelig ved Belchite de Planeron og Planeron d. 21.

Dværglærke (Calandrella rufescens)
Almindelig ved Belchite de Planeron. 5 Ebro.

Toplærke (Galerida cristata)
Som vanligt blev kun nogle få nøje bestemt fra nedenstående.

Theklalærke (Galerida theklae)
Nogle få identificeret fra ovenstående. Begge arter ret almindelige. Toplærke især ved dyrkede områder, mens Theklalærken dominerer i mere stenede og buskrige områder.

Hedelærke (Lullula arborea)
1 Hecho-dalen, 1 Ansó-dalen d. 23.

Sanglærke (Alauda arvensis)
5 Hecho-dalen, 5 Ansó-dalen d. 23., 3 Panticosa. En typisk højlandsfugl i Spanien.

Digesvale (Riparia riparia)
1 Planeron d. 21. Almindelig i Ebrodeltaet.

Klippesvale (Ptyonoprogne rupestris)
Almindelig på egnede lokaliteter.

Landsvale (Hirundo rustica)
Meget almindelig.

Bysvale (Delichon urbica)
Almindelig de fleste steder.

Markpiber (Anthus campestris)
1 Ordesa N.P.

Skovpiber (Anthus trivialis)
4 Ansó-dalen d. 23., 1 Panticosa, 1 nær Lac de Cap-de-Long.

Bjergpiber (Anthus spinoletta)
Almindelig over trægrænsen, hvor den er karakterfugl og synger ivrigt på denne tid af året.

Gul vipstjert (Motacilla flava)
I alt 8 i Ebrodeltaet.

Bjergvipstjert (Motacilla cinerea)
Vi så over 50 fugle både over og under trægrænsen i bjergene.

Hvid vipstjert (Motacilla alba)
Sås de fleste steder.

Vandstær (Cinclus cinclus)
1 Hecho-dalen, 3 Ansó-dalen d. 23., 2 Panticosa, 2 nær Lac de Cap-de-Long.

Gærdesmutte (Troglodytes troglodytes)
Ret almindeligt set og hørt i højlandet.

Jernspurv (Prunella modularis)
Almindelig i højlandet. Flere steder så vi den på samme lokalitet som alpejernspurv.

Alpejernspurv (Prunella collaris)
De mest klatringsivrige så ca. 20 i Ansó-dalen d. 23., 10 Panticosa, 5 nær Lac de Cap-de-Long.

Rødhals (Erithacus rubecula)
Almindelig i bjergene.

Sydlig nattergal (Luscinia megarhynchos)
Almindelig i lavlandet.

Husrødstjert (Phoenicurus ochruros)
Meget almindelig specielt i højlandet, og absolut en karakterfugl i det alpine.

Rødstjert (Phoenicurus phoenicurus)
1 Panticosa.

Sortstrubet bynkefugl (Saxicola torquata)
I alt 15 spredte observationer.

Stenpikker (Oenanthe oenanthe)
2 Belchite de Planeron, 1 Planeron d. 21. Karakterfugl i bjergene.

Middelhavsstenpikker (Oenanthe hispanica)
5 Planeron d. 21., 2 Salado Gorge d. 21.

Sørgestenpikker (Oenanthe leucura)
2 Belchite d. 21, flot opdaget af Jan på lang afstand.

Stendrossel (Monticola saxatilis)
4 Ansó-dalen d. 23., 1 Panticosa.

Blådrossel (Monticola solitarius)
2 hørt Ansó-dalen d. 23., 5 en route fra Ordesa N.P., 1 nær Lac de Cap-de-Long.

Ringdrossel (Turdus torquatus)
2 nær Lac de Cap-de-Long.

Solsort (Turdus merula)
Almindelig mange steder.

Sjagger (Turdus pilaris)
1 Hecho-dalen, 1 Ansó-dalen d. 23.

Sangdrossel (Turdus philomelos)
Mindst 8 observationer.

Misteldrossel (Turdus viscivorus)
17 observationer i højlandet.

Cettisanger (Cettia cetti)
5 i en sidedal på Frankrigsturen, 2 Utxesa reservatet.

Cistussanger (Cisticola juncidis)
Set på de fleste lokaliteter og meget almindelig i Ebrodeltaet.

Savisanger (Locustella luscinoides)
2 Utxesa reservatet, 5 Ebrodeltaet .

Rørsanger (Acrocephalus scirpaceus)
5 Utxesa reservatet, 12 Ebrodeltaet.

Drosselrørsanger (Acrocephalus arundinaceus)
1 Roncal-dalen d. 23., 2 en route Ainsa-Ebro, 11 Ebrodeltaet.

Spottesanger (Hippolais polyglotta)
1 - 2 set og hørt ved hotellet Nord for Ainsa. 1 Utxesa reservatet.

Provencesanger (Sylvia undata)
4 Salado Gorge d. 21., 3 Ansó-dalen d. 23.

Hvidskægget sanger (Sylvia cantillans)
Mindst 8 spredte observationer.
Sorthovedet sanger (Sylvia melanocephala)
2 Planeron d. 21., 1 nær Lac de Cap-de-Long, 10 Utxesa reservatet.

Mestersanger (Sylvia hortensis)
1 Salado Gorge d. 21., 3 Ansó-dalen d. 23., 1 Ordesa N.P., 1 en route Ainsa-Ebro.

Gærdesanger (Sylvia curruca)
1 Ansó-dalen d. 23.

Tornsanger (Sylvia communis)
1 Ansó-dalen d. 23.

Havesanger (Sylvia borin)
Almindelig især i bjergskovene.
Munk (Sylvia atricapilla)
Almindelig i højlandet.

Bjergløvsanger (Phylloscopus bonelli)
Mindst 25 hørt og flere set fint i højlandet.

Gransanger (Phylloscopus collybita)
Almindelig i højlandet - alle af nominatracen (altså ingen iberiske).

Fuglekonge (Regulus regulus)
Almindelig i nåleskov i højlandet.

Rødtoppet fuglekonge (Regulus ignicapillus)
Almindelig i blandet, men især løvskov i højlandet.

Grå fluesnapper (Muscicapa striata)
1 Ansó-dalen d. 23., 2 Ordesa N.P.

Halemejse (Aegithalos caudatus)
16 Ordesa N.P., 1 nær Lac de Cap-de-Long.

Sumpmejse (Parus palustris)
6 i højlandet.

Topmejse (Parus cristatus)
Almindelig i fyrreskove i bjergene.

Sortmejse (Parus ater)
Almindelig i bjergene.

Blåmejse (Parus caeruleus)
Mange spredte observationer især i højderne.

Musvit (Parus major)
Som for blåmejse.

Spætmejse (Sitta europaea)
2 Ansó-dalen d. 23., 1 Ordesa N.P.

Murløber (Tichodroma muraria)
2 ved anden tunnel nord for Siresa i Hecho-dalen, der fodrede unger i en sprække i den lodrette klippevæg kun 4 meter over vejen, 2 (på forskellige steder) på turen mod Visaurín. Endvidere 2 fugle (par) på en klippe ved Lac de Cap-de-Long i Frankrig. Således synes vi at have været særdeles heldige med denne halvt fugl, halvt sommerfugl.

Træløber (Certhia familiaris)
8 observationer.

Pungmejse (Remiz pendulinus)
10 Utxesa reservatet.
Pirol (Oriolus oriolus)
1 Planeron d. 21., 1 Ansó-dalen d. 23., 1 Ordesa N.P., 1 en route Ainsa-Ebro, 1 Utxesa reservatet, flere set som de nu en gang bør ses.

Rødrygget tornskade (Lanius collurio)
Meget almindelig i højlandet.

Stor tornskade (Lanius excubitor)
1 Ansó-dalen d. 23.

Rødhovedet tornskade (Lanius senator)
1 mellem Quinto og Planeron, 4 Salado Gorge d. 21., 1 Ordesa N.P., 1 Utxesa reservatet.

Skovskade (Garrulus glandarius)
Almindelig i bjergskovene.

Husskade (Pica pica)
Almindelig overalt.

Alpeallike (Pyrrhocorax graculus)
Almindelig i det højalpine, hvor de sås i store flokke.

Alpekrage (Pyrrhocorax pyrrhocorax)
Almindelig i det alpine, også i flokke.

Allike (Corvus monedula)
4 på vej til Quinto, 4 Salado Gorge d. 21., 2 en route Ainsa-Ebro.

Sortkrage (Corvus corone corone)
Meget almindelig i Pyrenæerne. 

Ravn (Corvus corax)
4 mellem Quinto og Planeron, 2 Salado Gorge d. 21., herefter almindelig i Pyrenæerne.

Stær (Sturnus vulgaris)
Enkelte i deltaet, hvor den yngler, om end den er mindre hyppig end den ensfarvede. Er først begyndt at yngle her inden for de sidste 20 år.

Ensfarvet stær (Sturnus unicolor)
Meget almindelig overalt. I Ebrodeltaet er udbredelsen sammenfaldende med ovenstående. 

Gråspurv (Passer domesticus)
Almindelig de fleste steder.

Skovspurv (Passer montanus)
Ca. 10 iagttagelser, hovedsageligt fra Ebrodeltaet.

Stenspurv (Petronia petronia)
Blot 2 fugle blev set Planeron d. 21. Til vores store forundring fandt vi ingen i Pyrenæerne.

Snefinke (Montifringilla nivalis)
4 Panticosa og 2 nær Lac de Cap-de-Long. Desværre fik langt fra alle denne højalpine art at se. Der skal trænes ivrigere i bjergklatring til næste gang.

Bogfinke (Fringilla coelebs)
Almindelig i Pyrenæerne. En enkelt var muligvis af den Nordafrikanske race.

Gulirisk (Serinus serinus)
Meget almindelig de aller fleste steder.

Citronsisken (Serinus citrinella)
I alt så vi mindst 60 fugle iblandet en stor del ungfugle på 5 bjerglokaliteter. Den var således betydelig lettere at have med at gøre end frygtet.

Grønirisk (Carduelis chloris)
Ca. 20 jævnt fordelt på hele turen.

Stillits (Carduelis carduelis)
Meget almindelig på de fleste lokaliteter.

Tornirisk (Carduelis cannabina)
Bortset fra i deltaet, var den meget hyppig på hele turen.

Lille korsnæb (Loxia curvirostra)
8 Salado Gorge d. 21., 1 Ansó-dalen d. 23., 1 Panticosa, 4 nær Lac de Cap-de-Long.

Dompap (Pyrrhula pyrrhula)
1 Hecho-dalen, 5 Ordesa N.P., 2 nær Lac de Cap-de-Long.

Gulspurv (Emberiza citrinella)
Almindelig Ansó-dalen d. 23. og Panticosa.

Gærdeværling (Emberiza cirlus)
Ret almindelig i det meste af de lavere liggende egne af Pyrenæerne.

Klippeværling (Emberiza cia)
4 Hecho-dalen, 1 Ansó-dalen d. 23., talrig Panticosa, 1 nær Lac de Cap-de-Long.

Hortulan (Emberiza hortulana)
2 Ansó-dalen d. 23.

Rørspurv (Emberiza schoeniclus)
3 Utxesa reservatet.

Kornværling (Miliaria calandra)
Talrig overalt.

Planteliste

Plantelisten, som er ordnet efter de forskellige områder, omfatter kun de mest iøjnefaldende planter, som vi så på turene.

Quinto-Belchite

Horndrager (hvid form) (Anacamptis pyramidalis)
Tornet tidselkugle (Ecinops ritro)
Tornet æselfoder (Onopordum acanthium)
Gul kurveblomst (Santolina rosmarinifolia)
Spansk guldtidsel (Scolymus hispanicus)

Hecho-dalen

Nøgleblomstret klokke (Campanula glomerata)
Rød fingerbøl (Digitalis purpurea)
Alpeleverbalsam (Erinus alpinus)
Mandstro (Eryngium bourgatii)
Soløje (Helianthemum nummularium ssp. pyrenaicum)
Fredløs (Lysimachia ephemerum)
Stilkløs æselfoder (Onopordum acaulon)
Bjergesparsette (Onobrychis montana)
Bakkegøgeurt (Orchis ustulata)
Troldurt (Pedicularis kerneri)
Dunet vejbred (Plantago media)
Langbladet stenbræk (Saxifraga longifolia)
Alpeskjolddrager (Scutellaria alpina)
Kortkrone (Sederitis endrassii)
Frøstjerne (Thalictrum aquilegifolium)
Smalbladet timian (Thymus sp.)
Alpekløver (Trifolium alpinum)

Abodi-dalen

Fjeldkalkkarse (Arabis alpina)
Poselæbe (Coeloglossum viride)
Plettet gøgeurt (Dactylorhiza maculata ssp. maculata)
Majgøgeurt (Dactylorhiza majalis ssp. alpestris)
Langakset trådspore (Gymnadenia conopsea)
Brunkulle (Gymnadenia nigra)
Engelsk iris (Iris xiphioides)
Hør (blå) (Linum alpinum)

Panticosa

Pyrenæisk akeleje (Aquilegia pyrenaica)
Bjergguldblomme (Arnica montana)
Hjertebladet kugleblomst (Globularia cordifolia)
Tyndakset gøgeurt (Orchis mascula)
Rapunsel (Phyteuma betonicifolium)
Bjergpotentil (Potentilla montana)
Alperose (Rhododendron ferrugineum)
Blå stenbræk (Saxifraga caesia)
Bjerghusløg (Sempervivum montanum)
Ærenpris (Veronia sp.)

Col de Portalet

Gul ensian (Gentiana lutea)

Ordesa

Pyrenæisk ramonda (Ramonda myconi)

Salinas de Sin - Plan

Hør (blå) (Linum narbonense)
Hør (rosa) (Linum viscosum)

Esterange (Frankrig)

Stendafne (Daphne cneorum)
Schweizisk hjørneklap (Erysimum helveticum)
Stilkløs ensian (Gentiana acaulis)
Vårensian (Gentiana verna)
Storblomstret vibefedt (Pinguicula grandiflora)
Alperanunkel (Ranunculus alpestris)
Pyrenæisk ranunkel (Ranunculus pyrenaeus)

Litteratur:	Polunin, Oleg og B.E. Smythies: Flowers of South-West Europe, 1973
	Moggi, Guido: Alpine Flowers, 1985
	Polunin, Oleg: Fotoguide til Europas blomster, 1972